REZOLUTË 

PËR VLERËSIMIN E VEPRIMTARISË SË AVOKATIT TË POPULLIT
PËR VITIN 2025 DHE REKOMANDIMET PËR VITIN 2026

Kuvendi i Shqipërisë, 
Duke njohur rolin kyç të parimit të barazisë para ligjit në një shoqëri demokratike, ku të drejtat dhe liritë themelore të çdo individi duhet të respektohen;
Në mbështetje të mandatit kushtetues të Avokatit të Popullit në mbrojtje të të drejtave dhe lirive themelore të njeriut, si dhe të interesave të ligjshëm të njeriut nga veprimet ose mosveprimet e paligjshme e të parregullta të organeve të administratës publike;
Duke marrë në konsideratë angazhimin e Avokatit të Popullit për të kryer funksionin e tij në përputhje me legjislacionin kombëtar dhe atë ndërkombëtar, veçanërisht Parimet e Parisit dhe të Komisionit të Venecias,
 Vlerëson veprimtarinë e Avokatit të Popullit për vitin 2025, në drejtim të: 
Ushtrimit efektiv të funksionit kushtetues për mbrojtjen e të drejtave të njeriut nga veprimet ose mosveprimet e paligjshme të organeve të administratës publike, reflektuar në një volum të lartë trajtimi të çështjeve individuale me 1593 ankesa të regjistruara dhe 1911 raste hetimi.
Ushtrimit aktiv të kompetencës hetimore me nismë, shprehur në 214 raste hetimi në nivel kombëtar.
Funksionimit efektiv të Mekanizmit Kombëtar për Parandalimin e Torturës me 78 inspektime, 83 rekomandime dhe realizim të plotë të objektivave të planifikuar.
Ushtrimit aktiv të kompetencës për dhënien e rekomandimeve organeve të administratës publike përmes adresimit të 309 rekomandimeve formale gjatë vitit 2025.
Trajtimit të çështjeve të pronësisë me theks te mangësitë institucionale dhe procedurale që ndikojnë në cilësinë e shërbimeve publike, si dhe adresimit të rekomandimeve konkrete ndaj institucioneve përgjegjëse.
Hapave të ndërmarrë për digjitalizimin e shërbimeve përmes përgatitjes së një platforme elektronike për menaxhimin e rasteve.
Zgjerimit të pranisë institucionale në territor dhe rritjes së ndjeshme të aksesit të qytetarëve.
Vendosjes së standardit të ri të transparencës pas ndryshimeve ligjore në hartimin e raportit vjetor, përfshirë publikimin paraprak të tij dhe konsultimin me shoqërinë civile dhe grupet e interesit.
Angazhimit në monitorimin e institucioneve të kufizimit të lirisë, evidentimin e problematikave dhe dhënien e rekomandimeve konkrete institucioneve përgjegjëse.
Kuvendi rekomandon që Avokati i Popullit për vitin 2026, të angazhohet në këto drejtime: 
1. Të rritet cilësia dhe të konkretizohen propozimet për ndryshime të nevojshme përmes rekomandimeve të strukturuara ligjore, si dhe të krijohet një mekanizëm i brendshëm për monitorimin e ndikimit të rekomandimeve pas miratimit të tyre.
2. Të hartohet dhe të paraqitet në Kuvend një metodologji e standardizuar për matjen e ndikimit të ndërhyrjeve korrigjuese të institucionit të Avokatit të Popullit për zbatimin efektiv të të drejtave të njeriut në vend, e cila të adresojë edhe zbatimin e rekomandimeve të Avokatit të Popullit, duke përfshirë indikatorë të qartë të nivelit të zbatimit dhe verifikim në terren për rastet prioritare. Të dhënat të jenë të publikuara në faqen zyrtare të institucionit, ku të jepet informacion për një periudhë të paktën 3-vjeçare. Metodologjia të përfshijë raportim periodik të detyrueshëm nga institucioni përpara komisioneve përgjegjëse në Kuvend për rekomandimet e pashqyrtuara, të pazbatuara ose që nuk kanë marrë përgjigje. 
3. Të angazhohet për finalizimin e Planit Strategjik 2026–2030 dhe planit të veprimit, duke përcaktuar objektiva të matshëm dhe indikatorë performance.
4. Të zgjerohet dhe formalizohet puna në terren përmes vijimit të inspektimeve periodike, ditëve të hapura, monitorimeve, takimeve komunitare, me fokus te grupet vulnerabël, duke realizuar një program të strukturuar vjetor me planifikim territorial dhe indikatorë ndikimi për secilin prej seksioneve të institucionit.
5. Të përgatisë një raport të veçantë për nivelin e zbatimit të rekomandimeve të lëna nga Komiteti i Parandalimit të Torturës (CPT) në raportin periodik të vitit 2024, me fokus në evidentimin e masave të marra apo mangësive që duhen adresuar për garantimin efektiv të zbatimit të Konventës për Parandalimin e Torturës dhe Dënimeve ose Trajtimeve Çnjerëzore ose Poshtëruese.
6. Të vijojë punën për monitorimin dhe raportimin e fenomenit të dhunës dhe vrasjes së grave, duke evidentuar në vijimësi nevojat për ndërhyrje me qëllim përmirësimin e reagimit institucional.
7. Të raportojë në mënyrë periodike dhe analitike gjatë vitit në Kuvend për rekomandimet me nivel të ulët zbatimi, duke identifikuar fushat problematike dhe institucionet përgjegjëse me performancën më të dobët në zbatim.
8. Të marrë masa për forcimin e angazhimit për çështjet që kanë të bëjnë me sistemin penitenciar në përputhje me standardet e BE-së.
9. Të vijojë angazhimin për realizimin me sukses të procesit të riakreditimit të institucionit me status “A” në përputhje me Parimet e Parisit, duke identifikuar dhe paraqitur në Kuvend nevojat për përmbushjen e standardeve të kërkuara, me qëllim sigurimin e mbështetjes së nevojshme institucionale, si dhe të raportojë periodikisht për ecurinë e këtij procesi.
10. Të sigurojë zbatimin në kohë të rekomandimeve dhe vendimeve të institucioneve të pavarura, duke raportuar periodikisht çdo 4 muaj në Kuvend për masat e ndërmarra dhe statusin e zbatimit të tyre në përmbushje të detyrimeve institucionale, si dhe standardeve evropiane.
11. Të bashkëpunojë me strukturat përgjegjëse të Kuvendit të Shqipërisë për zhvillimin dhe konsolidimin e metodologjisë së standardizuar të treguesve kyç të performancës, si bazë për monitorimin dhe vlerësimin e zbatimit të rekomandimeve të rezolutës së Kuvendit, në funksion të llogaridhënies dhe mbikëqyrjes parlamentare, brenda 3-mujorit të tretë të këtij viti.
[bookmark: _GoBack]12. Brenda 30 ditëve nga miratimi i rezolutës të hartojë dhe të publikojë një plan veprimi për zbatimin e rekomandimeve, i cili të përcaktojë masat konkrete, afatet e realizimit, strukturat përgjegjëse, treguesit bazë dhe objektivat e synuar, si dhe të raportojë periodikisht për nivelin e përmbushjes së tyre.

Miratuar në datën 23.7.2026.

KRYETAR 

